Õiguskantsler  Allar Jõks on astunud taasiseseisvunud Eesti ajaloos pretsedenditu sammu: kaevanud Riigikogu Riigikohtusse õiguskantsleri ettekirjutuste eiramise pärast. Riigikogu on tõepoolest "itaalia streigi" taktikat kasutades ehk menetlust summutades ignoreerinud mitut õiguskantsleri ettepanekut.  Näiteks kui õiguskantsler nõudis, et Riigikogu liikmed eemaldataks riigiettevõtete nõukogudest, siis võttis koalitsiooninõukogu otsekui õiguskantsleri üle irvitamiseks raudteenõukogu teema endale otsustada ning mehitas  selle loomulikult poliitilise kuuluvuse alusel.  Veelgi kuumemaks kartuliks osutus  erakondade rahastamise kontrollimine. Kuigi ametlikult on valitsus lubanud õiguskantsleri ettekirjutust järgida, on sellega venitatud nii kaua, et praegune Riigikogu seda enam vastu võtta ei saa. See sundiski õiguskantslerit tegutsema. Allar Jõksi hinnangul nimelt ei saa kujunenud olukorras Riigikogu valimisi ausateks lugeda. See on üsna karm avaldus, eriti kui see tuleb õiguskantsleri suust. Vastates küsimusele, kas Riigikohtusse pöördumine oli teadlikult kavandatud valimiseelsesse aega, vastas Jõks: "Jah. Need erakonnad ja poliitikud, kes on käitunud valelikult, peavad vastutama. Nad saavad vastutada ainult valija ees. Tahan kutsuda kõiki valijaid mõtlema, kellele nad võimu usaldavad." Jõks jättis küll ütlemata, milliseid erakondi ta konkreetselt silmas peab, kuid sellele andsid eile Keskerakond ja Reformierakond Riigikogus ise vastuse, hääletades Riigikogu päevakavast välja sinna põhiseaduskomisjoni poolt seatud erakondade rahastamisskeemi põhiseadusega vastavusse viimise.  Jõks lõpetab oma usutluse mõtlemapaneva lausega: «Kui Eesti riik ei taha kontrollida oma erakondi, siis riskib ta võimalusega, et tema erakondi hakkavad kontrollima mõne teise riigi erakonnad.». Selleks, et see nii ei läheks, tuleb Jõksi soovitust järgida, minna valima ja valida vabadus.